Strætó tapaði tæplega sex hundruð milljónum króna á fyrstu sex mánuðum ársins. Tapið hefur aldrei verið jafn mikið. Framkvæmdastjóri Strætó segir að leitað verði leiða til að rétta reksturinn af en ekki standi til að fækka ferðum.
Tap Strætó frá janúar til júní á þessu ári nam alls 599 miljónum króna og jókst um 354 milljónir miðað við sama tíma í fyrra. Jóhannes Svavar Rúnarsson, framkvæmdastjóri Strætó, segir að tapið hafi ekki komið óvart en sé meira en fjárhagsáætlanir gerðu ráð fyrir.
Olíverð hefur hækkað um kannski 50 prósent á þessu ári. Við gerðum ráð fyrir því að það lækkaði og notuðum svosem bara tölur úr þjóðhagsspá frá því á síðasta ári þegar við gerðum áætlunina. En verðbólguskotið, launakostnaður, stytting vinnuvikunar allt hefur þetta kostað meira en áætlanir gerðu ráð fyrir og skýrir þá kannski svona mismuninnn milli áranna.
Jóhannes segir að Strætó hafi hagrætt á síðustu þremur árum um 600 milljónir. Sá sparnaður hafi verið fljótur að hverfa í rekstrarumhverfinu í ár. Reynt verði að forðast niðurskurð en umræður séu í gangi um að rekstrarárið verði fullfjármagnað af eigendum, sem eru sveitarfélögin á höfuðborgarsvæðinu. Stök fargjöld hækkuðu síðast í byrjun síðasta árs en þau hækka yfirleitt í samræmi við verðlagsforsendur og hækkanir á vísitölu um áramót.
Hún hefur auðvitað verið að hækka á þessu ári um allt að tíu prósent og það yrði þá allavega maximum hækkunin. En það er ekki búið að taka neina ákvöðrun og umræðunrar eru bara í gangi.
Tap af rekstri Strætó hefur aldrei verið jafn mikið og í ár. Framkvæmdastjóri Strætó segir að þjónusta strætó verði ekki skert frekar.